21:38 / 30.01.2018 Източник: sport.plovdiv24.bg Отпечатай Изпрати
Мартин Дурчев (№34) вкара 22 точки за пловдивчани
Академик Бултекс 99 разгроми албанския Тирана като гост в мач от Балканската лига с 97:61 /25:5, 21:18, 28:15, 23:23/. Пловдивският баскетболен тим бе с две класи над съперника си и не му остави никакви шансове от самото начало.
Още в първата четвърт отборът на Асен Николов наниза 5 тройки и дръпна с 20 точки, а след почивката преднината на пловдивчани стигна до 40 точки.
Академик Бултекс 99 правеше каквото си поиска в залата в албанската столица, а гардът Айзея Юмипиг вкара феноменална тройка - от нулев ъгъл, с табло.
Мартин Дурчев бе най-резултатен за победителите с 22 точки /5 от 10 на тройката/, Юмипиг и Бачев добавиха по 14. Студентите отново демонстрираха отличен мерник в далечната стрелба и завършиха мача с общо 16 тройки срещу само две на домакините.
Така Академик Бултекс 99 излезе на трето място в класирането с 4 победи и 4 загуби, след като Левски Лукойл претърпя разгромно поражение у дома от Рилски спортист със 77:109.
Лидери са македонския Блокотехна и Рилски спортист с по 8 победи и 1 загуба. В събота Академик Бултекс 99 гостува на Спартак Плевен в мач от НБЛ, а следващата сряда, 7 февруари, гостува на Блокотехна в Балканската лига.